החברות בארגון המדינות המתועשות יסייעו לברזיל להשתלט על שריפות הענק ביערות הגשם. ההחלטה התקבלה בדיון אקלים שממנו נעדר טראמפ. מקרון, שהודיע על הסיוע, תקף את נשיא ברזיל בולסונרו שלעג לאשתו: "גסות יוצאת דופן. מקווה שלברזילאים יהיה בקרוב נשיא שכשיר לתפקיד"
מנהיגי החברות בארגון המדינות המתועשות סיכמו היום (ב') לסייע לברזיל, שמתמודדת עם גל שריפות ביערות הגשם שמעורר זעזוע ברחבי העולם. נשיא צרפת עמנואל מקרון אמר שחברות ה-G7 יעבירו לברזיל סיוע חירום מיידי בהיקף של לפחות 20 מיליון דולר. בין השאר יממנו שבע המדינות מטוס כיבוי שיישלח לאמזונס.
המצב הקשה באמזונס היה אחד הנושאים המרכזיים שעלו בפסגת ה-G7 שננעלת היום בצרפת. "אנחנו חייב להגיב לקריאת היערות שבוערים היום באמזונס", אמר נשיא צרפת. מקרון הוסיף שיערות הגשם בברזיל הם "הריאות" של כדור הארץ, ושהמנהיגים בוחנים אפשרות לסייע גם לאפריקה, שסובלת משריפות ביערות הגשם שלה.
לפי תצלומי לוויין יותר מ-41 אלף שריפות פרצו השנה באמזונס – רובן במהלך החודש האחרון. אתמול שלחה ברזיל שני מטוסי הרקולס ליערות הגשם, בזמן שעוד מאות שריפות יער פרצו באזור. שבע מדינות מחוז בברזיל ביקשו סיוע מהצבא בהשתלטות על האש. גורמים בברזיל אמרו שיותר מ-43 אלף חיילים נשלחו לאמזונס.
לטענת המומחים רוב השריפות באמזונס הן תוצאה של בירוא יערות. ארגונים סביבתיים מטילים את האשמה על נשיא ברזיל ז'איר בולסונרו, שלטענתם מאפשר לחקלאים ולחוטבי העצים לפגוע באמזונס בהיקף גדול מבעבר. הנשיא מהימין הקיצוני האשים פעילים סביבתיים בהצתות, ולאחר מכן אמר שגל השריפות הוא תוצאה של מזג האוויר היבש.
מקרון, שזעם על "השקרים" של נשיא ברזיל, איים לבטל הסכם סחר בין האיחוד האירופי לגוש "מרקוסור" ממדינות דרום אמריקה. העימות בין השניים החריף כשבולסונרו שיתף בפייסבוק פוסט שלועג למראה ולגיל של בריז'יט, רעייתו של הנשיא הצרפתי. הפוסט שעלה לרשת משווה בין נשות המנהיגים, בריז'יט בת ה-66 ומישל בולסונרו בת ה-37, עם הכיתוב: "עכשיו אתם מבינים למה מקרון מתנכל לבולסונרו?". "אל תשפילו את הבחור, חה חה", כתב נשיא ברזיל בתגובה.
"זה עצוב. גם בשבילו וגם בשביל הברזילאים", אמר היום מקרון. "הוא אמר דברים מאוד לא מכובדים על אשתי. יש לי כבוד גדול לעם הברזילאי ואני יכול רק לקוות שבקרוב יהיה להם נשיא שכשיר לתפקיד", אמר מקרון והוסיף שבולסונרו נהג ב"גסות יוצאת דופן". הוא הוסיף שהוא משוכנע שהברזילאיות "מתביישות לקרוא על הנשיא שלהן". בנוסף טען מקרון שנשיא ברזיל החמיץ פגישה עם שר החוץ הצרפתי בגלל תור במספרה וטען שוב שבולסונרו שקרן.
המנהיגים בפסגה בצרפת הגיעו להבנות על הסיוע לברזיל במהלך דיון בנושא האקלים. נשיא צרפת מקרון אמר שטראמפ לא הגיע לדיון בגלל התחייבויות אחרות. מקרון ציין שהסיבה היחידה שטראמפ לא הגיע לדיון היא שהיו לו שיחות שנקבעו לאותו הזמן. "הוא לא היה בחדר, אבל הצוות שלו היה", אמר מקרון, והוסיף שהוא וטראמפ ניהלו שיחה ארוכה על השריפות ביערות הגשם ושנשיא ארה"ב תומך ביוזמה של ה-G7.
ביומה האחרון של הפסגה בצרפת אמר טראמפ שהפסגה בשנה הבאה עשויה להתקיים באחד הנכסים שלו – מועדון הגולף דוראל במיאמי. טראמפ סיפר שהאתר בפלורידה הוא בחירה מושלמת לקיום הפסגה ב-2020, גם בזכות הגודל וגם בשל הקרבה לשדה התעופה במיאמי – מרחק של חמש דקות נסיעה. "הם יאהבו את המיקום של המלון, וגם את העובדה שזה ליד שדה התעופה", אמר טראמפ בפסגה בצרפת, שמתקיימת בעיירת הנופש ביאריץ.
בנוסף הגיב טראמפ לדיווח של אתר החדשות Axios שטען שהנשיא הציע להשתמש בנשק גרעיני נגד סופות הוריקן, כדי למנוע מהן להגיע לחופי ארה"ב. "הסיפור הזה מגוחך, מעולם לא אמרתי את זה. זה פשוט עוד פייק ניוז!", כתב הנשיא בטוויטר.